
ร้านนี้ positioning ตัวเค้าเองว่า #จ่ายหลักร้อยแต่คุ้มค่าในราคาหลักพัน ถือว่ามองเห็นช่องว่างทางตลาดและคว้าโอกาสทางธุรกิจได้ดีเลยครับ ถ้าเราพูดถึงคำว่า “International Buffet” ส่วนใหญ่ก็จะนึกถึงห้องอาหารบุฟเฟ่ต์ภายในโรงแรมกันครับ ยิ่งถ้าเพิ่มคำว่า “Premium” ต่อเข้าไปข้างหน้าอีก แน่นอนคงไม่พ้นอยู่ในโรงแรมหรูระดับ 5 ดาว ราคาต่อคนก็คงไม่พ้นหลายร้อยถึงหลักพันสำหรับราคาปกติลูกค้าทั่วไปครับ

แต่ก่อนสำหรับคนที่อยู่ย่านฝั่งธนถ้าคิดอยากจะทานพวก Int’l Buffet หรือ Sunday Brunch ระดับคุณภาพพรีเมียมคงไม่พ้นต้องถ่อเข้ามาทานตามโรงแรมใจกลางเมือง เพราะตามห้างหรือ Shopping Mall ฝั่งนี้ไม่มีร้านอาหารที่ให้บริการประเภทนี้ครับ จริงๆร้านอาหารที่เป็น Int’l Buffet และอยู่ตามห้างก็มีบ้างเหมือนกัน (เช่นร้านในเครือ Narai Pizzeria) แต่ร้านนั้นเค้าวางตำแหน่งในตลาดเป็นแบบ Value to money คือราคาประหยัดสมกับคุณภาพอาหารที่ได้ ซึ่งค่อนข้างเน้นเป็นตลาดแมสมากกว่า แต่สำหรับร้าน Copper ที่นี่เค้าวางตำแหน่งเป็นแบบ Premium และเลือกช่องทางจำหน่ายลงตามมอลล์ ซึ่งยังไม่ค่อยมีเจ้าไหนทำร้านประเภทนี้และเลือกลงทำเลแบบนี้มาก่อน

เค้าตั้งชื่อร้านว่า “Copper” ซึ่งแปลว่า “ทองแดง” เป็นโลหะที่ใช้ทำเครื่องครัวและอุปกรณ์ร้านอาหารที่มีต้นทุนสูง จึงสื่อถึงการที่ร้านเห็นความสำคัญของคุณภาพอาหารและลูกค้าที่มาทานครับ

## ราคา Buffet ต่อหัว ##
ตอนที่ผมไปทาน (มิ.ย.-ก.ค. 59) อยู่ที่คนละ 765 บาท net รวมเครื่องดื่มแล้ว ** ระยะเวลาทาน 2 ชั่วโมงเต็ม ** สามารถทำบัตรสมาชิกเพื่อใช้เป็นส่วนลดได้ครับ โปรสำหรับบัตรสมาชิก ในเดือนเกิด (โชว์บัตรปชช.) ลด 15% (จ่ายสด) หรือ ลด 10% (จ่ายบัตร) สำหรับเดือนอื่นๆ ลด 10% (จ่ายสด) หรือ ลด 5% (จ่ายบัตร) มีบัตรเดียวใช้ได้ทั้งโต๊ะ

## เวลาเปิด ##
• วันจันทร์ – วันพฤหัส มีรอบเดียว เปิดเวลา 16:00 – 22:00
• วันศุกร์มี 3 รอบ 16:00 – 18:00 / 18:00 – 20:00 / 20:00 – 22:00
• วันเสาร์ อาทิตย์ และวันหยุดนักขัตฤกษ์ เปิด 4 รอบ 10:00 – 12:00 / 12:30 – 14:30 / 16:30 – 18:30 และ 19:00 – 21:00 ** ช่วงวันหยุดผมแนะนำว่าควรโทรจองก่อนครับ

[ที่ตั้งและบรรยากาศร้าน:]
โดยเลือกลงสาขาแรกที่ The Sense ปิ่นเกล้า ชั้น 2 หาไม่ยากครับ ขึ้นมาก็เห็นเลยอยู่ฝั่งติดถนนใหญ่ ถ้าใครขับผ่านบนทางคู่ขนานลอยฟ้าก็จะเห็นประจำครับ ส่วนตัวผมว่าบรรยากาศร้านนี้ให้ความรู้สึกเหมือนนั่งใน Bistro ร้านเปิดเป็นพื้นที่โล่งๆไม่มีห้องแบ่งกั้น ตรงกลางวางเป็นพื้นที่สำหรับ Station อาหารประเภทต่างๆรายล้อมกันตรงกลาง มีแยกโซนที่เป็น Sushi Bar กับ Dessert Bar ออกมาต่างหากครับ กำแพงรอบๆร้านทำเป็นลักษณะของตารางธาตุครับให้เป็นธีมเดียวกับชื่อร้านนั่นเองครับ ส่วนโต๊ะที่นั่งก็วาง layout อยู่รอบๆซุ้มอาหารตรงกลางครับ ส่วนตัวผมว่าแอบเบียดเสียดไปนิดอาจไม่ค่อยส่วนตัวเท่าไหร่ แต่ผมเข้าใจครับว่าเค้าคงต้องการเรื่อง Turnover หรือจำนวนลูกค้าต่อรอบมากหน่อยเมื่อเทียบกับราคาที่ตั้งไว้ไม่เกินพัน

## จุดเด่นที่เป็นพื้นฐานของร้านนี้ ##
จากข้อมูลที่ผมได้มาคือ ทีมงานเชฟของร้านนี้เกิดจากการรวมตัวกันของเชฟฝีมือระดับต้นๆ จากโรงแรมและร้านอาหาร 5 ดาวในเมืองไทย อย่างเช่น ทีมเชฟอาหารพวกพาสต้าระดับฝีมือจากโรงแรม ทีมเชฟขนมหวานจากร้าน Water Library ทั้งหมดเกิดจากประสบการณ์ยาวนานในการทำร้านประเภท Fine Dining และเครือข่ายในวงการด้านร้านอาหารในเมืองไทยของผู้จัดการทั่วไปร้านนี้ครับ

[รายการอาหารทั้งหมดตามโซนต่างๆ:]

• โซน Sushi Bar – Salmon จากนอร์เวย์ ทูน่าเนื้อแดง ซูชิปลาไหลญี่ปุ่น ซูชิลาวา (Spicy Aburi Salmon) ซูชิแซลมอน ปูอัด ไข่หวาน ยำสาหร่าย
• โซน Seafood on Ice (จัดวางในถังไม้คล้ายตามโรงแรม) – หอยนางรมจากสุราษฎร์ (ตัวใหญ่เนื้อแน่นดี) หอยแมลงภู่ชิลี หอยแมลงภู่นิวซีแลนด์ กุ้ง
• โซน Grilled ย่าง (ปรุงใหม่จานต่อจาน) - เนื้อวากิวออสเตรเลีย (เลือกระดับความสุกได้) สเต็กหมู สเต็กปลาแซลมอน สเต็กไก่ กุ้งแม่น้ำ (3 ตัวต่อออเดอร์)
• โซน Soup & Pizza - ซุปเห็ดทรัฟเฟิล พิซซ่าหลากหลายหน้าตามวัน (of the day) ขนมปังกระเทียม
• โซน Cold Cut & Cheese – แฮมจากสเปน (Jamon Iberico) แฮมจากอิตาลี่ (Parma Ham) แฮมมอสตาเดล่า อกเป็ดรมควัน
• โซนสลัดบาร์ และผลไม้ – ผักออแกนิคหลากหลาย น้ำสลัดนานาชาติ ผลไม้ตามฤดูกาล
• โซน Pasta (ปรุงสดๆจานต่อจาน สามารถ Mix-and-Match เส้นกับซอสได้ สามารถสั่งออเดอร์ได้ผ่าน Tablet ที่อยู่ด้านหน้าซุ้ม) – เส้นที่มีให้เลือก: เส้นสปาเก็ตตี้ /สปาเก็ตตี้เส้นดำ/ เส้นเพนเน่ /เส้นเฟตตูชินี่ /เส้นเฟตตูชินี่เส้นดำ ผัดกับซอสต่างๆ: ซอสไวน์ขาวเบคอนพริกกระเทียม /ซอสไวน์ขาวซีฟู้ด/ ซอสเนื้อวากิวผัดไวน์ขาวพริกกระเทียม /ซอสมะเขือเทศ ซีฟู้ด /ซอสมะเขือเทศเบคอน /ซอสคาโบนาร่า /ซอสโบลองเนส
• โซนก๋วยเตี๋ยว (ปรุงสดจานต่อจาน) – ก๋วยเตี๋ยวเรือน้ำตกหมู ผัดไทยกุ้งแม่น้ำ
• โซน Deep Fried – กุ้งเทมปุระ ปลาไข่ มันฝรั่งติดเปลือกจากอเมริกา ปีกไก่ทอด
• โซนของหวาน (อบใหม่สดๆ จานต่อจาน ตามออเดอร์) – Honey Toast, Chocolate Fondant (Lava), Crepe, Waffle, Panna Cotta (Vanilla or Thai Tea), Crème Brulee

## คหสต เกี่ยวกับอาหารที่ได้ลองทาน ##

• Sushi & Sashimi คุณภาพวัตถุดิบและความสดของปลา (ผมเน้นทานเป็นแซลมอนกับทูน่าเท่านั้น) ผมถือว่าอยู่ในระดับพอใช้ได้ ถ้าเทียบกับ Int’l Buffet ตามโรงแรมทั่วไปผมว่าพอสู้ได้ครับ ส่วนข้าวซูชิออกแห้งไปนิดตอนไปทาน แต่ถ้าเทียบกับร้านพวก Sushi Bar แบบ Premium ผมว่าที่นี่เกรดคุณภาพความสดยังอาจสู้ไม่ได้ครับ ผมว่ายังไงก็ตามลูกค้าที่มาทานที่ Copper คงไม่ได้เน้นมาทานแต่ Sushi อย่างเดียวอยู่แล้วครับ มาเพราะต้องการความหลากหลายของอาหารอยู่แล้ว ดังนั้นประเด็นนี้ผมไม่ค่อยซีเรียสเท่าไหร่ แต่ขอคอมเม้นท์อย่างหนึ่งคือ การปั้นซูชิเหมือนจะไม่สม่ำเสมอกัน เชฟแต่ละคนปั้นออกมาหน้าตาไม่ค่อยเหมือนกัน ชุดหลังๆที่ผมสั่งมาดูปั้นมาสวยกว่าคำแรกๆครับ คือชิ้นปลาแล่มาตามลายสวยดีขนาดกำลังได้ ข้าวขนาดกำลังดี ส่วนซูชิลาวาที่เค้าแนะนำก็คือแนวฟิวชั่นนั่นเอง ราดซอสรสเผ็ดๆหน่อย แล้วเอาไปย่างไฟ ผมว่าก็ยังธรรมดาไม่ได้มีจุดขายอะไรพิเศษมาก เพราะร้านซูชิแนวฟิวชั่นที่ผมไปทานส่วนใหญ่เค้าก็มีเมนูพวกที่เน้นราดซอสอยู่แล้วครับ

• Seafood ผมไม่ได้ลองทานไลน์ซีฟู้ดเท่าไหร่ครับ เท่าที่ลองดูความสดถือว่าค่อนข้างดี น้ำจิ้มซีฟู้ดเน้นรสชาติทานได้สำหรับลูกค้าทั่วไป ไม่ถึงกับจัดจ้านมาก เด่นๆที่นี่ผมว่าคงเป็นหอยที่มีให้เลือกจากหลากหลายแหล่งครับ

• Wagyu Steak ผมเลือกเป็นระดับความสุก Medium Rare ใช้เวลาปรุงและนำมาเสิร์ฟถึงที่โต๊ะประมาณ 10-15 นาที ถือว่าทำมาได้ระดับความสุกถูกต้องดี เนื้อมีความ Juicy รสชาติเนื้อตามธรรมชาติถือว่าสัมผัสได้มีความหอม Marbling นิดหน่อย แต่ผมว่ามีความเหนียวบ้างเล็กน้อยไม่ถึงกับนุ่มตลอดทั้งชิ้น คิดว่าไม่ใช่ส่วนสันในครับ คาดการณ์ว่าคงไม่ได้ทำ Dry Aged หรือบ่มมาไม่มาก ส่วนตัวคิดว่าราคาระดับนี้ได้เนื้อคุณภาพระดับนี้สั่งได้ไม่อั้นถือว่าคุ้มและรับได้แล้วครับ

• **Soup ผม Highly Recommend เลยครับ ให้ลองตัว Truffle Soup ร้านเค้า ทีเด็ดมากครับ หอมมัน ได้กลิ่นน้ำมันเห็ดทรัฟเฟิ้ลค่อนข้างชัดเจนดี ผมต้องมีตักเบิ้ลครับ ส่วน Pizza ตอนที่ไปผมว่าเย็นชืดไป แป้งเหนียวแล้ว ไม่ค่อยอร่อยครับ อันนี้ขึ้นอยู่กับโอกาสด้วยครับ แต่ตอนที่ไปพิซซ่าไม่อร่อยจริงๆครับ

• **Pasta เป็นอีกหนึ่งไลน์อาหารที่ผม Highly Recommend ให้ลองสั่งออเดอร์มาทานดูครับ ไม่ผิดหวังครับ ผมได้ลองทั้งที่เป็นซอสไวน์ขาวซีฟู้ดกับซอสเนื้อโบลองเนส เค้าใช้เป็นเส้น Angel Hair ตามร้านอาหารหรูๆ ส่วนตัวเท่าที่ผมได้ลองทั้งสองจานต้องยกนิ้วให้เรื่องเกี่ยวกับการลวกเส้นให้สุกในระดับที่เรียกว่า Al Dante ตามหลักที่ถูกต้องของเมนูพาสต้าตามสไตล์อิตาเลี่ยน คือเส้นข้างในต้องสุก ข้างนอกต้องยังออกแข็งๆพอประมาณไม่สุกมากจนนิ่มหรือเละทั้งเส้นครับ ส่วนการผัดกับซอสไวน์ขาวถือว่าทำมาได้กลมกล่อมดี อร่อย ซอสเนื้อไม่เค็มมากมีการโรยพาเมซานชีสมาด้วย สรุปผมว่าไลน์อาหารประเภทพาสต้าอร่อยดี ควรลองครับ

• ไลน์พวก Cold Cut ถือว่ามีให้เลือกตักหลากหลายประเภท คุณภาพแบบวัตถุดิบนำเข้าแท้ เทียบเท่าตามโรงแรมเลยครับ พิเศษแถมมีอกเป็ดรมควันด้วยครับ (โรงแรมบางที่ไม่มี) ไลน์นี้ผมว่าทำมาได้ค่อนข้างดีสำหรับคนที่ชอบทานพวกแฮมสดต่างๆ แต่ผมขอเสนอแนะนิดนึงว่า แฮมสเปนหรือ Jamon Iberico ควรมีให้ทานแกล้มกับเมลอนฉ่ำๆเพื่อตัดความเค็มลงครับ

• **ของหวาน ได้ทีมเชฟจากร้าน Water Library มาแสดงฝีมือที่ร้าน ไม่ผิดหวังครับ ทั้งเรื่องรสชาติและ presentation ตัวขนมเป็นแบบสไตล์ฝรั่งเศสแท้ๆทั้ง Fondant หรือ Crème Brulee ผมได้ลองอย่างเดียวคือ Chocolate Fondant เพราะอิ่มมากแล้วครับทานเมนูอื่นไม่ไหวครับ อร่อยเลยครับ อบมาใหม่ๆสดๆ ลาวาไหลเยิ้ม ไม่หวานมากจนแสบคอ มีซอสเบอร์รี่รสเปรี้ยวทานตัดกับหวานลดเลี่ยน

++ข้อดี
• คุณภาพอาหารอยู่ในระดับพรีเมียม สมราคาขาย (ที่ถือว่าไม่แพงมากเมื่อเทียบกับวัตถุดิบที่ได้) เหมาะสำหรับลูกค้าที่ไม่สะดวกไปทานตามโรงแรมหรือต้องการเปลี่ยนบรรยากาศการทาน Int’l Buffet
• พนักงานบริการดีมีการจัดระบบภายในร้าน
• มีทีมงานเชฟที่เป็นมืออาชีพสำหรับไลน์อาหารต่างๆ
• มีเมนูเด็ดที่เป็นตัวชูโรงอย่าง #ซุปเห็ดทรัฟเฟิ้ล และไลน์ขนมหวานที่ไม่ควรพลาด

--ข้อด้อย
• ไลน์อาหารไม่ได้มีครบทั้งหมดเหมือนตามโรงแรมจริงๆ คือ เท่าที่ผมสังเกตจะไม่มีพวกอาหารจีนหรือติ่มซำ
• บรรยากาศร้านไม่เหมาะกับการทานมาที่ต้องการความเป็นส่วนตัวเท่าไหร่เหมือนตามโรงแรมที่เน้นความ private มากกว่า ที่ร้านนี้เน้นความอร่อยบวกคุณภาพอาหารและคุ้มค่ามากกว่าครับ

สรุปผมให้ 4 ดาวครับ
